Vraag oorskry aanbod
Tans in Orania oorskry die vraag na residensiële akkommodasie die aanbod by verre, terwyl 'n nypende tekort aan sakepersele ondervind word. Met gemiddeld sowat 40 nuwe intrekkers per maand (volwassenes en kinders) in Orania en 'n nog groter getal wat na Orania wil trek, maar nog nie hul verblyf- en trekreëlings gefinaliseer het nie, is beskikbare akkommodasie om verskeie redes 'n probleem.
Hoewel daar tans sowat 20 individuele bouprojekte te Orania aan die gang is, is dit relatief kleinskaal in omvang en is aansienlike versnelling en uitbreiding van die boubedryf ooglopend noodsaaklik. Nuwe intrekkers en entrepreneurs met wie Ditsem Nuus gepraat het, voel dat veel meer en groter private ontwikkelingsprojekte van stapel gestuur moet word, dat in die proses innoverende omgewingspraktyke ingevoer behoort te word, dat veral in die groot vraag na bekostigbare middelklasbehuising met eie tuin voorsien moet word en dat die kleinsakesektor gestimuleer behoort te word deur beskikbaarheid van moderne bekostigbare sakepersele hetsy te huur of te koop.
Met die verslegtende situasie in die land en die groeiende vyandiggesindheid van die regering en swart politieke aktivisme jeens blanke burgers, sien toenemend al meer Afrikaners Orania as hul
volkstuiste van voorkeur. Om hierdie uitdaging die hoof te bied , sal die owerhede van Orania spoedeisend visionêre beplanning moet implementeer.